Termizdagi yarmarkada 400 dan ortiq bo‘sh ish o‘rni taqdim etildi

Termiz shahrida bo‘sh ish o‘rinlari yarmarkasi bo‘lib o‘tdi. Unda 70 ga yaqin korxona, tashkilot va muassasa 425 bo‘sh ish o‘rni bilan ishtirok etdi, deb xabar bermoqda O‘zA.

Termiz shahar hokimligi, prokuratura, shahar bandlikka ko‘maklashish va aholini ijtimoiy muhofaza qilish markazi hamkorligida tashkil etilgan tadbirda “Surxondaryo elektr tarmoqlari” hududiy aksiyadorlik birlashmasi, “Shingdongspinning Termiz” qo‘shma korxonasi, ijtimoiy soha obyektlari va boshqa qator xo‘jalik yurituvchi subyektlardagi bo‘sh ish o‘rinlari tavsiya etildi. 40 nafarga yaqin aholi ishga joylashish uchun yo‘llanma oldi. Ularning 10 dan ortig‘i kasb-hunar kolleji bitiruvchilaridir.
— 2013-yili Termiz tibbiyot kollejini bitirdim, — deydi yosh mutaxassis Adham Abduraimov. — Mazkur yarmarkada shahar davlat sanitariya-epidemiologiya nazorati markazida o‘z mutaxassisligim bo‘yicha ishga joylashish uchun yo‘llanma oldim.